การประกอบธุรกิจของแต่ละสายผลิตภัณฑ์

(1) ลักษณะผลิตภัณฑ์หรือบริการ

ผลิตภัณฑ์ของบริษัท น้ำมันพืชไทย จำกัด (มหาชน) สามารถจำแนกได้เป็น 5 ประเภท ดังนี้

-   น้ำมันถั่วเหลือง
    คือน้ำมันพืชที่ผ่านกระบวนการสกัดน้ำมันดิบจากเมล็ดถั่วเหลืองแล้วเข้าสู่กระบวนการกลั่นด้วยระบบไอน้ำแรงดันสูง
    เพื่อให้ได้น้ำมันบริสุทธิ์ออกมา โดยน้ำมันพืชของบริษัทฯ ผลิตจากเมล็ดถั่วเหลือง 100%
    คุณสมบัติของน้ำมันถั่วเหลืองจะมีปริมาณกรดไขมันไม่อิ่มตัวสูงกว่าน้ำมันพืชที่ผลิตจากเมล็ดพืชหลาย
    ๆ ชนิด เช่น น้ำมันปาล์ม หรือน้ำมันมะพร้าว
    ซึ่งการบริโภคน้ำมันที่มีปริมาณกรดไขมันไม่อิ่มตัวสูงจะมีผลดีต่อสุขภาพมากกว่าการบริโภคน้ำมันที่มีปริมาณกรดไขมันไม่อิ่มตัวต่ำ
    นอกจากนี้ในกระบวนการผลิตใช้วิธีเติมไนโตรเจนเพื่อรักษาสภาพน้ำมันให้คงเดิม
    แทนการใส่สารกันหืน เพื่อให้ปลอดภัยกับผู้บริโภค

  ผลิตภัณฑ์น้ำมันถั่วเหลืองของบริษัทฯสามารถแบ่งตามลักษณะช่องทางการจัดจำหน่ายเป็น 2
  ประเภท ดังนี้

-   น้ำมันถั่วเหลืองบรรจุขวด ภายใต้ชื่อ “องุ่น” สำหรับตลาดผู้บริโภค

-   น้ำมันถั่วเหลือง เพื่อใช้เป็นวัตถุดิบในอุตสาหกรรมอาหาร เช่น อุตสาหกรรมปลากระป๋อง
    น้ำพริกเผา และมายองเนส

-   กากถั่วเหลือง
    คือเนื้อถั่วเหลืองที่ได้ออกมาหลังจากผ่านกระบวนการสกัดถั่วเหลืองเพื่อผลิตน้ำมัน
    ซึ่งไม่มีส่วนของไขมันปนอยู่ โดยผลิตภัณฑ์ดังกล่าวใช้เป็นวัตถุดิบในการผลิตอาหารสัตว์
    ผลิตภัณฑ์กากถั่วเหลืองของบริษัทฯ ถูกจำหน่ายภายใต้ชื่อ “ทีวีโอ ไฮโพรมีล”
    ซึ่งเป็นชื่อที่ได้รับการยอมรับอย่างกว้างขวางในอุตสาหกรรมอาหารสัตว์ว่าเป็นกากถั่วเหลืองที่มีคุณภาพสูงได้มาตราฐาน
    และมีความสดใหม่เนื่องจากมีการขายสินค้าชนิดนี้เป็นไปด้วยความรวดเร็ว
    จึงไม่มีสินค้าค้างสต็อค

-   ฟูลแฟตซอย (ถั่วเหลืองอบสุกไขมันเต็ม)
    คือเนื้อถั่วเหลืองที่ผ่านกระบวนบีบอัดจนมีความร้อนสูงโดยไม่ได้สกัดเอาน้ำมันออก
    ผลิตภัณฑ์นี้ใช้เป็นวัตถุดิบในการผลิตอาหารสำหรับเลี้ยงสัตว์ระยะเล็ก
    เนื่องจากสัตว์ระยะดังกล่าวต้องการพลังงานในการเจริญเติบโตจึงต้องเลี้ยงด้วยถั่วเหลืองไขมันเต็ม
    ปัจจุบันบริษัทฯจำหน่ายสินค้าดังกล่าวภายใต้ชื่อ “ทีวีโอ ฟูลแฟตซอย”

-   เลซิติน เป็นผลิตภัณฑ์ที่ได้ (By Product)
    จากกระบวนการสกัดน้ำมันพืชมีลักษณะเป็นยางเหนียวสีน้ำตาล
    ใช้เป็นวัตถุดิบในการผลิตอาหารกุ้ง

-   ดีฮัล ซอยมีล เป็นวัตถุดิบอาหารสัตว์ที่มีโปรตีนและคุณค่าอาหารอื่น ๆ สูง ใช้สำหรับเลี้ยงสัตว์
    เพื่อการเติบโตและการให้ผลผลิตสูงสุด

การตลาดและภาวะการแข่งขัน

นโยบายและลักษณะการตลาด

 กลยุทธ์การแข่งขัน

เพื่อการเป็นผู้นำด้านการผลิตและจำหน่ายน้ำมันถั่วเหลือง,กากถั่วเหลืองและฟูลแฟตซอยบริษัทฯ
วางแผนกลยุทธ์ทางการแข่งขัน ซึ่งสามารถสรุปได้ดังนี้

1.  บริษัทฯ จะเน้นผลิตสินค้าที่มีคุณค่าทางโภชนาการ โดยคำนึงถึงประโยชน์ต่อร่างกาย
    เนื่องจากน้ำมันถั่วเหลืองมีกรดไลโนลิอิคสูงที่สุดในบรรดาน้ำมันพืชที่มีอยู่ในตลาด
    ซึ่งกรดดังกล่าวมีผลให้ไม่ทำให้เกิดโคเลสเตอรอล
    นอกจากนี้ยังมีกรดไขมันไม่อิ่มตัวสูงซึ่งมีผลดีต่อร่างกายและหัวใจอีกด้วย

2.  บริษัทฯ จะเน้นผลิตสินค้าพรีเมียมที่มีคุณภาพสูง
    โดยใช้เครื่องจักรที่มีความทันสมัยและมีประสิทธิภาพสูง
    ดังนั้นผลิตภัณฑ์ของบริษัทฯจึงเป็นที่ยอมรับของผู้บริโภค

3.  บริษัทฯ จะมุ่งมั่นสร้างความสัมพันธ์ระยะยาวที่ดีต่อลูกค้า
    โดยการจัดให้มีเจ้าหน้าที่การตลาดและการขายรับผิดชอบดูแลลูกค้าอย่างใกล้ชิด
    เพื่อเป็นที่เชื่อใจและยอมรับต่อลูกค้า

4.  บริษัทฯ จะมุ่งพัฒนามาตรฐานคุณภาพสินค้าอย่างต่อเนื่อง
    รวมทั้งพัฒนาประสิทธิภาพการผลิตและเทคโนโลยีตามความต้องการของตลาด
    เพื่อผลิตสินค้าที่มีคุณภาพตามความต้องการของตลาดโดยมีต้นทุนที่แข่งขันได้

5.  บริษัทฯ มีนโยบายที่จะบริการและส่งมอบสินค้าให้รวดเร็วและตรงต่อเวลา
    โดยสินค้าต้องมีความใหม่และสด เนื่องจากบริษัทฯมีการขายสินค้าออกอย่างรวดเร็ว
    จึงไม่มีสินค้าคงค้างสต็อก

ลักษณะลูกค้าและกลุ่มลูกค้าเป้าหมาย

กลุ่มลูกค้าเป้าหมายของบริษัทฯสามารถแบ่งตามผลิตภัณฑ์ได้ดังนี้

-   กากถั่วเหลืองและฟูลแฟตซอย – ผู้ประกอบการโรงงานผลิตอาหารสัตว์และกลุ่มผู้เลี้ยงสัตว์

-   น้ำมันบริโภคตรา “องุ่น” – กลุ่มผู้บริโภคทั่วไปและกลุ่มที่ใส่ใจในสุขภาพเป็นพิเศษ

-   น้ำมันอุตสาหกรรม – กลุ่มอุตสาหกรรมอาหารกระป๋อง อุตสาหกรรมสี และอุตสาหกรรมอื่นๆ

การจำหน่ายและช่องทางการจำหน่าย

-   การจำหน่ายน้ำมันบริโภคบรรจุขวดตรา “องุ่น” จะขายผ่านตัวแทนจำหน่ายคือ บริษัท เชียร์
    (ประเทศไทย) จำกัด โดยที่สินค้าจะถูกขายต่อผ่าน 5 ช่องทางใหญ่ๆ คือร้านค้าส่ง,
    ดิสเคาต์สโตร์ (Discount Store), ร้านค้าปลีก, ร้านสะดวกซื้อ และ ซุปเปอร์มาเก็ด

-   การจำหน่ายกากถั่วเหลือง ฟูลแฟตซอย น้ำมันถั่วเหลืองอุตสาหกรรม และอื่นๆ
    บริษัทฯจะขายตรงให้กับผู้ประกอบการ

มูลค่าการจำหน่ายของบริษัทฯส่วนใหญ่จะเป็นในประเทศโดยมีสัดส่วนเท่ากับ 91.34%
ของยอดการจำหน่ายทั้งหมดส่วนอีก 8.66%
ที่จำหน่ายไปยังต่างประเทศซึ่งส่วนใหญ่จะเป็นประเทศเพื่อนบ้าน เช่น สิงคโปร์, มาเลเซีย
และเมียนม่าร์ โดยบริษัทฯจะขายตรงสำหรับการส่งออกทั้งหมด

(1) ภาวะอุตสาหกรรมและการแข่งขัน

ในปี 2546 ที่ผ่านมา อุตสาหกรรมการผลิตกากถั่วเหลือง (Soybean Meal) ฟูลแฟตซอย
(Fullfat Soy) และน้ำมันถั่วเหลือง (Soybean Oil)
มีการเติบโตและขยายตัวอย่างต่อเนื่องจากปี 2545
ปริมาณการผลิตรวมทั้งอุตสาหกรรมคิดจากปริมาณการใช้วัตถุดิบ มีการผลิตเพิ่มขึ้นเป็น 1,796,000
ตัน (เมล็ดถั่วเหลือง) เพิ่มขึ้นจากปี 2545 คิดเป็น 9.5% เป็นถั่วเหลืองนำเข้าจากต่างประเทศ
1,664,000 ตัน นำเข้าเพิ่มขึ้นจากปี 2545 คิดเป็น 13% และเป็นถั่วเหลืองในประเทศ 131,000
ตัน อุตสาหกรรมจำเป็นต้องนำเข้าถั่วเหลืองเพิ่มขึ้น
เนื่องจากการปลูกถั่วเหลืองในประเทศไม่สามารถขยายการผลิตได้มากกว่าที่เป็นอยู่ในปัจจุบัน
ในขณะที่ความต้องการใช้ของอุตสาหกรรมเพิ่มขึ้นทุกปีตามปริมาณการเลี้ยงสัตว์และการบริโภคเนื้อสัตว์ที่เพิ่มขึ้น
เป็นที่น่าสังเกตว่าในปี 2546 ที่ผ่านมานี้ แม้ปริมาณการผลิตกากถั่วเหลืองในประเทศจะเพิ่มขึ้น
แต่ปริมาณการนำเข้ากากถั่วเหลืองเพื่อใช้ผลิตเป็นอาหารสัตว์ก็เพิ่มขึ้นเช่นกัน โดยในปี 2546
มีการนำเข้ากากถั่วเหลืองรวม 1,790,000 ตัน เพิ่มขึ้นจากปี 2545 คิดเป็นร้อยละ 11
โดยส่วนใหญ่เป็นการนำเข้ากากถั่วเหลืองชนิด Hi-Protein
แสดงให้เห็นว่าความต้องการกากถั่วเหลืองโดยรวมขยายตัวเพิ่มขึ้นมากตามการเติบโตของอุตสาหกรรมการเลี้ยงสัตว์
โดยเฉพาะอย่างยิ่งอุตสาหกรรมการเลี้ยงไก่ ในปี 2546
อุตสาหกรรมไม่เพียงแต่มีการเติบโตจากการผลิตกากถั่วเหลืองที่เพิ่มขึ้นเท่านั้น
ยังมีการผลิตน้ำมันถั่วเหลืองเพิ่มขึ้นเป็นปริมาณรวม 224,000 ตัน (น้ำมันถั่วเหลืองดิบ)
เพิ่มขึ้นจากปี 2545 ร้อยละ 10 ทั้งนี้
เพื่อสนองความต้องการของอุตสาหกรรมผลิตอาหารสำเร็จรูปในประเทศ
และตลาดส่งออกที่มีความต้องการเพิ่มขึ้น

แนวโน้มภาวะอุตสาหกรรมและการแข่งขันในอนาคต

แนวโน้มการผลิตกากถั่วเหลือง ฟูลแฟตซอย และน้ำมันถั่วเหลืองของอุตสาหกรรมในประเทศในปี
2547 คาดว่าจะทรงตัวใกล้เคียงกับปี 2546 แม้อุตสาหกรรมการเลี้ยงไก่จะชะลอตัวในช่วง 4
เดือนแรกของปี 2547 นี้ แต่คาดว่าจะฟื้นตัวกลับสู่ภาวะปกติได้อย่างรวดเร็วในช่วงครึ่งหลังของปี
2547 อย่างไรก็ดี
กากถั่วเหลืองที่ผลิตโดยโรงงานในประเทศตลาดหลักจะอยู่ที่อุตสาหกรรมการเลี้ยงหมู
ซึ่งปัจจุบันผู้เลี้ยงหมูส่วนใหญ่จะเน้นใช้วัตถุดิบอาหารสัตว์ที่มีคุณภาพดี โดยเฉพาะกากถั่วเหลือง
ผู้เลี้ยงส่วนใหญ่จะนิยมใช้กากถั่วเหลืองที่ผลิตจากโรงงานในประเทศ
ซึ่งจะมีคุณภาพดีกว่ากากถั่วเหลืองนำเข้าจากต่างประเทศ
เนื่องจากสดกว่าทำให้คุณค่าอาหารยังมีอยู่ครบถ้วน ดังนั้น
จากสถานการณ์ปัจจุบันที่ผู้บริโภคบางส่วนหันไปบริโภคเนื้อหมูแทนเนื้อไก่
เป็นผลให้ราคาสุกรเพิ่มสูงขึ้น แนวโน้มจะมีการเลี้ยงสุกรเพิ่มมากขึ้นตลอดปี 2547
ทำให้ความต้องการกากถั่วเหลืองที่ผลิตในประเทศในตลาดนี้เพิ่มสูงขึ้น
เพื่อทดแทนความต้องการในตลาดอื่นที่ชะลอตัวลง

ภาวะการแข่งขันในปี 2547
ผู้ประกอบการแต่ละรายจะยังคงเน้นด้านการปรับปรุงและพัฒนาคุณภาพสินค้าของตนเองให้ดีขึ้นกว่าเดิม
และพยายามสร้างความแตกต่างของสินค้าให้ต่างจากคู่แข่ง กากถั่วเหลือง Hipro
จะเป็นสินค้าตัวหนึ่งที่จะมีการผลิตในประเทศกันมากขึ้นเพื่อแข่งขันกับสินค้านำเข้า ดังนั้น ในปี 2547
นี้ ผู้ประกอบการที่สามารถผลิตสินค้าที่ได้มาตรฐาน มีคุณภาพสูง
และมีต้นทุนที่ต่ำกว่าคู่แข่งและสร้างความพึงพอใจให้กับผู้บริโภคได้เท่านั้น
ที่จะมีโอกาสประสบความสำเร็จ

(2) การจัดหาผลิตภัณฑ์หรือบริการ

(1) บริษัท น้ำมันพืชไทย จำกัด (มหาชน) มีสำนักงานใหญ่ และโรงงาน 3 แห่ง ดังต่อไปนี้

  อาคารสำนักงานใหญ่ 149 ถนนรัชดาภิเษก (ท่าพระ-ตากสิน) บุคคโล ธนบุรี กรุงเทพฯ 10600

  โรงงานที่ 1 101/2 ต. ขุนแก้ว อ. นครชัยศรี นครปฐม

  โรงงานที่ 2 36 หมู่ 3 ต.นครชัยศรี อ.นครชัยศรี นครปฐม

  โรงงานที่ 3 81/7 หมู่ 1 ถ.สาย 8 ต.ไทยาวาส อ.นครชัยศรี นครปฐม

  กำลังการผลิตรวม 3,500 ตัน/วัน

การจัดหาวัตถุดิบ สภาพปัญหาเกี่ยวกับวัตถุดิบ

วัตถุดิบหลักของบริษัทฯ คือ เมล็ดถั่วเหลือง
ซึ่งในปัจจุบันการผลิตเมล็ดถั่วเหลืองในประเทศยังไม่เพียงพอต่อความต้องการ
บริษัทฯจึงต้องนำเข้าจากต่างประเทศ สัดส่วนการนำเข้าจากต่างประเทศคิดเป็นประมาณร้อยละ 85
ของปริมาณวัตถุดิบรวมที่ใช้ โดยบริษัทฯนำเข้าจากประเทศสหรัฐอเมริกา บราซิล และอาร์เจนตินา
โดยราคาจะอิงกับราคาตลาดโลกและไม่มีภาษีนำเข้า สำหรับอีกร้อยละ 15 บริษัทฯ
ได้ซื้อจากเกษตรกร/พ่อค้าคนกลางภายในประเทศ ซึ่งแหล่งเพาะปลูกที่สำคัญของประเทศอยู่ที่จังหวัด
สุโขทัย กำแพงเพชร อุตรดิตถ์ เพชรบูรณ์และเชียงใหม่ เป็นต้น
นอกจากนี้รัฐบาลได้มีการกำหนดเงื่อนไขให้ผู้นำเข้าต้องรับซื้อเมล็ดถั่วเหลืองในประเทศทั้งหมดในราคาประกัน
ในสัดส่วนตามปริมาณนำเข้าระหว่างผู้นำเข้าทั้งหมด
ซึ่งราคาประกันจะถูกกำหนดโดยคณะกรรมการนโยบายถั่วเหลืองและพืชน้ำมันอื่น

การผลิตถั่วเหลืองของโลกในแต่ละปีจะผลิตได้มากกว่าความต้องการ
และปริมาณการผลิตของโลกในช่วง 10
ปีที่ผ่านมาเพิ่มขึ้นทุกปีในอัตราส่วนใกล้เคียงกับความต้องการที่เพิ่มขึ้น
ถั่วเหลืองเป็นสินค้าที่มีการซื้อขายกันอย่างกว้างขวางในตลาดโลก
สามารถจัดซื้อมาใช้เป็นวัตถุดิบได้อย่างสะดวกยังไม่เคยปรากฏมีปัญหาขาดแคลนจนหาซื้อไม่ได้
แต่อาจจะมีบ้างบางปีที่ราคาถั่วเหลืองปรับตัวสูงขึ้น
ซึ่งจะเป็นไปตามภาวะอุปสงค์และอุปทานของตลาดโลกในขณะนั้นๆ
บริษัทฯจะสั่งซื้อวัตถุดิบล่วงหน้าเป็นเวลาประมาณ 3-6 เดือน ในช่วงระหว่างฤดูเก็บเกี่ยว
เมื่อระดับราคาอยู่ในช่วงต่ำมากๆ
โดยการกำหนดแผนการจัดซื้อล่วงหน้าและทำสัญญาซื้อขายล่วงหน้ากับผู้ผลิตหลายๆ แหล่ง
แต่เนื่องจากราคาวัตถุดิบอยู่ในรูปของเงินดอลล่าร์สหรัฐ
ดังนั้นเพื่อลดความเสี่ยงเรื่องอัตราแลกเปลี่ยน บริษัทฯ
จึงใช้นโยบายซื้อสัญญาซื้อขายเงินตราต่างประเทศล่วงหน้า (forward contract) ควบคู่ด้วย

โดยปกติในส่วนการนำเข้าบริษัทฯ
จะจัดซื้อเมล็ดถั่วเหลืองจากหลายแหล่งและจะจัดซื้อจากผู้ที่เสนอเงื่อนไขที่ดีที่สุด
โดยได้กระจายความเสี่ยงด้วยการซื้อวัตถุดิบจากหลายรายด้วยกัน และในปี 2546
บริษัทฯไม่ได้มีภาระผูกพันหรือมีนโยบายที่จะต้องซื้อจากผู้จำหน่ายรายใดรายหนึ่งเป็นการเฉพาะ

ผลกระทบต่อสิ่งแวดล้อม

บริษัทฯ มีนโยบายพัฒนาและปรับปรุงขบวนการผลิตให้เป็นมิตรต่อสิ่งแวดล้อม
และเน้นการใช้พลังงานและทรัพยากรอย่างมีคุณภาพ ปัจจุบันขบวนการผลิตของบริษัท น้ำมันพืชไทย
จำกัด (มหาชน) ได้ใช้ระบบการผลิตที่ใช้เทคโนโลยีที่มีของเสียเกิดขึ้นระหว่างการผลิตน้อยที่สุด
และได้จัดระบบบำบัดของเสียเป็นแบบระบบปิด Close System คือ
จะไม่มีของเสียออกนอกระบบการทำงานไปสู่ที่สาธารณะ
ระบบการผลิตของบริษัทฯนี้จะมีการตรวจสอบโดยหน่วยงานรัฐบาลที่มีหน้าที่ควบคุมดูแลสิ่งแวดล้อมเป็นประจำทุกปี

บริษัทไม่เพียงแต่ดำเนินการภายใต้นโยบายสิ่งแวดล้อมของรัฐบาลอย่างเคร่งครัดเท่านั้น
แต่บริษัทยังได้ศึกษาค้นคว้าข้อมูลและรายละเอียดที่เกี่ยวข้องกับสิ่งแวดล้อม
นอกเหนือจากที่กฎหมายกำหนด เพื่อดำรงไว้ซึ่งสภาพแวดล้อมที่ดีตลอดไป และในปี 2543
บริษัทฯได้รับการรับรองระบบการจัดการด้านสิ่งแวดล้อม ISO 14001 ไปเรียบร้อยแล้ว

(3) งานที่ยังไม่ส่งมอบ

-ไม่มี-